Henning Hyllested (EL), 2012-11-29:
Også jeg vil godt takke Dansk Folkeparti for, at vi endnu en gang får mulighed for at diskutere aspekter i forhold til løndumping og social dumping.
Jeg kan dog ikke dy mig for at nævne, at jeg måske nok synes, at det er som at sparke åbne døre ind.
Jeg har selv haft lejlighed til at spørge om det, og jeg har også fået svar fra Transportministeriet og transportministeren.
Det er spørgsmål om maksimal arbejdstid, ferie og arbejdsmiljø i det hele taget.
Med hensyn til lønforholdene afgøres de her i landet, og det ved vi jo, af de parter, der er på arbejdsmarkedet, men man har jo klart en henvisning til ILO-konvention nr. 94, som også andre har nævnt, om de her arbejdsklausuler i offentlige kontrakter.
Det betyder altså, at Femern A/S vil indføje det i udbudsvilkårene, og der vil også blive lavet en klar henvisning til de kollektive overenskomster på området, altså at man her følger sædvanlige løn- og arbejdsforhold.
Det, som jeg synes er rigtig godt i det svar fra Transportministeriet, er, at jeg kan læse, at man samtidig vil sørge for, at der sker en løbende kontrol af, at arbejds- og lønforhold så faktisk også bliver overholdt.
Man skriver, at man vil opstille modeller for overvågning af det.
Det vil vi selvfølgelig følge meget nøje og sørge for, at det bliver nogle rigtig gode modeller.
Men jeg synes, at det er rigtig godt, at man her slår fast, at der bliver foretaget en kontrol.
Vi kan sagtens forestille os, at man indbyder fagforeningerne til at være med til den kontrol.
Det foregår allerede i dag rundtomkring på byggepladserne, og det ville være oplagt at gøre det også i forbindelse med Femernprojektet.
Her gøres der klart opmærksom på, at det offentlige har en særlig forpligtelse, og at vi også, som transportministeren var inde på, fjerner den her tærskelværdi, så det nu er alle statslige myndigheder, der ved alle udbud skal sørge for, at de her arbejdsklausuler bliver skrevet ind i udbudsdokumenterne.
I nogle af de aftaler, vi har lavet, er Femern A/S, DSB, Banedanmark og en hel række andre statslige selskaber direkte nævnt.
Det synes jeg er rigtig godt.
I finanslovaftalen er der også henvist til, at man skal gøre en indsats over for kommunerne og regionerne, så de også kommer med i samme omfang, som staten nu er forpligtet til.
Det synes vi er rigtig godt.
Man kan nemlig i den her forbindelse spørge: Hvad med de tidligere byggerier?
Hvad med metrobyggeriet?
Der var de arbejdsklausuler ikke indbygget, og det er jo grunden til, at man i dag har problemer med, at der render underbetalt arbejdskraft rundt på f.eks. metrobyggeriet.
Jeg vil sige, at der i den aftale, der er lavet om Femern – nu har jeg lige løbet den igennem – er der altså ikke en lyd om arbejdsklausuler, overhovedet.
Det kunne man måske passende have indføjet dengang.
Men jeg vil som en afsluttende bemærkning sige, at der er rigtig meget at glæde sig over.
Der er rigtig meget at glæde sig over i forbindelse med vores aftale om arbejdsklausuler, som jo føjer sig til den række tiltag mod social dumpning, som vi nu har gennemført ad to omgange, i to finanslovaftaler mellem regeringen og Enhedslisten.
Så vi synes faktisk, at der er sket noget.
Vi synes faktisk, at der er grund til at rose regeringen på det her felt.
Det er ikke store skridt, vi tager ad gangen, men vi tager dog nogle skridt, som ikke er blevet taget i de sidste 10 år, og vi ser da også miseren af det på byggepladser i forbindelse med cabotagekørsel osv.
Vi er selvfølgelig slet ikke i mål.
Vi mangler f.eks. hele spørgsmålet om kædeansvar.
Der ved vi godt, at vi render ind i EU.
Det er ikke vores problem.
Det er i høj grad regeringens problem.
Der vil vi blive ved med at presse på.
Men selv om der i de her aftaler står noget om, at arbejdsklausuler gælder både for hovedentreprenører og underentreprenører, ville det jo være rart, hvis man kunne gå til hovedentreprenøren og sige: Det er dit ansvar.
Det er vi ikke i mål med, men vi glæder os over, at vi er kommet et godt stykke ad vejen, også med de aftaler om arbejdsklausuler, som nu gør sig gældende, og som kommer til at gælde for Femern A/S.